  Туспуктэм: Григорий Фомин Майя Бывальцева Удмуртиын 19-тӥ гудырикошконысен 1-тӥ коньывуонозь тылпулэсь утиськонъя нимысьтыз режим ялӥзы. Со сярысь, улосвыл кивалтэтлэн пуктэтэз вылэ чӧлскыса, Россиысь МЧС-лэн элькунъя валтӥсь управлениезлэн пресс-службаез ивортӥз. Та вакытэ гуртъёслэн, промышленной предприятиослэн, гурт возёсъёслэн музъемъёссы вылын, шуръёслэн, тыметъёслэн ярдуръёсазы, нюлэслы матысь музъемъёс вылын турынэз, жагез сутыны, тылскыны уг яра. Озьы ик усьтэм тыл вылын сиён дасяны лэзьымтэ. Тылпулэсь утиськонъя нимысьтыз режим дыръя кышкыттэмлыкъя куронъёсты тӥям понна административной кылкутон чакламын. Нимаз адямиосты 20 сюрс манетозь штраф тырытозы, интыужъя (должностной) муртъёсты – 60 сюрс манетозь, юридик огазеяськонъёсты – 800 сюрс манетозь. Мурт ваньбурлы ыштонъёс ваем, адямилэн тазалыкезлы изъян ваем яке сое быронэ вуттэм понна бадӟымгес штрафъёс чакламын: нимаз адямиослы – 50 сюрс манетозь, интыужъя муртъёслы – 100 сюрс манетозь, юридик огазеяськонъёслы – 2 миллион манетозь. Озьы ик уголовной кылкутон чакламын. Улосвыл Гидрометцентр ивортэмъя, 26-тӥ гуыдрикошконозь Удмуртиын тылпу потонлы туж бадӟым (5-тӥ класс) кышкытлык возиське, интыосын – бадӟым кышкытлык (4-тӥ класс). Элькунысь 20 ёросъёсын нюлэсъёсы ветлыны лэзьымтэ. Тылпу кысисьёслэн телефон номерлы – 101 (мобильно телефонысь), экстренной службаослэн – 112. Тегъёс: Удмуртия тылпу кышкыттэмлык Мерлык  